CPNงัดกลยุทธ์เพิ่มมาร์จินรายได้โต25%
เซ็นทรัลพัฒนามั่นใจปีนี้อิบิทดามาร์จินสูงกว่าปีสูงสุด 2551 ที่มากกว่า 50% ทยอยเปลี่ยนสัญญาเช่าให้สั้นลง เปิดสาขาใหม่
24 พ.ค. 2555

เซ็นทรัลพัฒนามั่นใจปีนี้อิบิทดามาร์จินสูงกว่าปีสูงสุด 2551 ที่มากกว่า 50% ทยอยเปลี่ยนสัญญาเช่าให้สั้นลง เปิดสาขาใหม่ 
น.ส.นภารัตน์ ศรีวรรณวิทย์ ผู้อำนวยการอาวุโสฝ่ายการเงิน บริษัท เซ็นทรัลพัฒนา (CPN) เปิดเผยว่า ปี 2555 จะมีอัตรากำไรก่อนหักภาษี ดอกเบี้ยและค่าเสื่อมราคา (อิบิทดา มาร์จิน) อยู่ในระดับที่มากกว่าปี 2551 ที่ทำได้มากกว่า 50% ได้ เนื่องจากบริษัทได้มีการทยอยเปลี่ยนสัญญาการเช่าจากลูกค้าระยะยาวเป็นระยะสั้นไม่เกิน 3 ปีมากขึ้น 
นอกจากนี้ บริษัทยังมีนโยบายเพิ่มสาขามากขึ้น ซึ่งจะทำให้บริษัทมีอิบิทดา มาร์จินเพิ่มขึ้นได้ ซึ่งปีนี้สาขาใหม่ 3 แห่ง คือ ส่วนต่อขยายที่สาขาอุดรธานี สาขาใหม่ที่สุราษฎร์ธานี และลำปาง
สำหรับผลประกอบการไตรมาส 2 คาดว่ารายได้จะโตต่อเนื่องจากไตรมาสแรก เพราะรับรู้รายได้จากสาขาใหม่ที่เปิดตั้งแต่ปลายปีที่แล้ว พระราม 9 ลาดพร้าว และเซ็นทรัลเวิลด์ ขณะที่ไตรมาสแรกเพิ่งเปิดสาขาอุดรธานี หลังมีการปรับปรุงและเพิ่มส่วนขยาย ประกอบกับกำลังซื้อของผู้บริโภคดีต่อเนื่อง
สำหรับกำไรสุทธิไตรมาส 2 บริษัทต้องรอดูการประเมินผลกระทบจากการขึ้นค่าจ้างขั้นต่ำและค่าไฟฟ้าที่สูงขึ้น (เอฟที) ซึ่งไตรมาสแรกต้นทุนโดยรวมเพิ่มขึ้น 20% โตน้อยกว่ารายได้ที่ 33% 
“เราต้องบริหารต้นทุนในการดำเนินให้มากที่สุด และเพิ่มประสิทธิภาพในการทำงาน โดยหาพันธมิตรในการร่วมจัดกิจกรรมการตลาด แทนที่บริษัทออกค่าใช้จ่ายการจัดงานเพียงฝ่ายเดียว” น.ส.นภารัตน์ กล่าว
ส่วนผลประกอบการปี 2555 ยังคงเป้าหมายรายได้เติบโต 25% เนื่องจากการเปิดศูนย์การค้าใหม่ทำได้ตามแผน และมีการปรับขึ้นค่าเช่าในพื้นที่ศูนย์การค้าแล้ว 3 แห่ง ประมาณ 5% คือ สาขาแจ้งวัฒนะ สาขาพัทยา และสาขาลาดพร้าว และปัจจุบันที่ลาดพร้าวมีอัตราการเช่าเต็ม 100% 
ทั้งนี้ ภายในปี 2558 บริษัทจะต้องมีสาขาทั้งหมด 30 แห่ง จากสิ้นปีนี้มี 20 แห่ง หรือสร้างสาขาใหม่ปีละ 23 แห่ง ใช้เงินลงทุนเฉลี่ยปีละ 1-1.3 หมื่นล้านบาท 
สำหรับแหล่งเงินลงทุนปีนี้บริษัทจะออกหุ้นกู้พร้อมกู้เงินจากสถาบันการเงิน คาดว่าไตรมาส 3 บริษัทจะออกกองทุนอสังหาริมทรัพย์กองใหม่ที่นำส่วนอาคารออฟฟิศที่เซ็นทรัลเวิลด์ขายเข้ากองทุนอสังหาริมทรัพย์ มูลค่าไม่น้อยกว่า 4,000 ล้านบาท